WORK Growth stock-Top pick กลุ่มบันเทิงเรตติ้งหนุนกำไรโตสวนทางเศรษฐกิจชะลอตัว
WORK เรตติ้งเพิ่มขึ้นต่อเนื่อง ขณะที่ชิงร้อยชิงล้านมีรายได้โฆษณาใกล้เคียงกับตอนอยู่ช่อง 3 และยังช่วยให้รายการอื่นเรตติ้งดีขึ้น แต่ธุรกิจโรงละครและจัดอีเว้นอ่อนตัว ทำให้ คาดกำไร Q3/58 แกร่งใกล้เคียง Q2/58 และหนุน EPS ทั้งปีโตแรง 7.3 เท่าตัว
27 ส.ค. 2558

บล.เอเซีย พลัส ระบุในบทวิเคราะห์ (27 ส.ค.) ว่า บริษัท เวิร์คพอยท์ เอ็นเทอร์เทนเมนท์ จำกัด (มหาชน) WORK มีเรตติ้งผู้ชมในช่วง 1-15 ส.ค. เพิ่มขึ้นมาอยู่ที่ 1.02 (มิ.ย. และ ก.ค. อยู่ที่ 0.84, และ 0.88) จากเรตติ้งที่ดีขึ้นของรายการที่ออกอากาศก่อนและหลังรายการที่มีเรตติ้งสูง อาทิ ปริศนาฟ้าแลป และชิงร้อยชิงล้าน (เรตติ้งและรายได้โฆษณาสุทธิใกล้เคียงกับตอนที่อยู่ช่อง 3) บวกกับมีการถ่ายทอดสดกีฬาวอลเลย์บอลหญิง
ขณะที่ค่าโฆษณาเฉลี่ยในเดือน ก.ค. เพิ่มขึ้นมาอยู่ที่ราว 3.6 หมื่นบาทต่อนาทีจากราว 3.3 หมื่นบาทต่อนาที ในไตรมาส 2/58 เช่นเดียวกับ อัตราใช้เวลาโฆษณา อยู่ที่ 85%-90% เพิ่มขึ้นจากราว 80% ในไตรมาส 2/58 สามารถชดเชย ธุรกิจโรงละครมีแนวโน้มรายได้อ่อนตัวจากไตรมาสก่อน หลักๆ จากโชว์ BIG FUN มียอดจองต่ำ และธุรกิจจัด Event คาดว่าจะมีรายได้อ่อนตัวจากไตรมาสก่อน เช่นกัน
 
ด้วยผลดังกล่าวจึงคาดว่ากำไรสุทธิในไตรมาส 3/58 จะแข็งแกร่งใกล้เคียงไตรมาส 2/58 (เพิ่มขึ้นมากกว่า 2.8 เท่าตัว จากไตรมาสเดียวกันในปีก่อน) ถึงแม้เศรษฐกิจในประเทศจะยังชะลอตัว ส่วนไตรมาส 4/58 คาดว่ารายได้ธุรกิจสื่อทีวีจะเพิ่มขึ้นได้อีกราว 3-5% จากไตรมาส 3/58 หนุนจากเรตติ้งที่จะดีขึ้นได้อีกจากการออกอากาศกีฬามวยไทย และละคร 1 เรื่อง (แทนซี่รี่ย์เรื่องพระพุทธเจ้าที่จะจบในปลายเดือน ก.ย.58) ซึ่งคาดว่าต้นทุนจะเพิ่มขึ้นน้อยกว่ารายได้ ในขณะที่ธุรกิจโรงละครคาดจะมีรายได้เพิ่มขึ้นจากการแสดงเพลงประภาส 2 (ยอดจองใกล้เต็ม) และโหมโรง (Restage จากที่ประสบความสำเร็จในไตรมาส 2/58)
อย่างไรก็ตาม จะถูกหักล้างจากการบันทึกค่าใช้จ่ายโบนัสพนักงานครั้งเดียวในไตรมาส 4 ของทุกปี ทำให้กำไรสุทธิไตรมาส 4/58 มีแนวโน้มอ่อนตัวลง ฝ่ายวิจัยจึงยังคงประมาณการกำไรต่อหุ้นในปีนี้ที่ 0.58 บาท เติบโต 7.3 เท่าตัว และคาดเติบโตสูง 72% ในปีหน้า ภายใต้สมมติฐานค่าโฆษณาเฉลี่ยทั้งปี 59 แบบอนุรักษ์นิยมที่ 3.8 หมื่นบาทต่อนาที ต่ำกว่าเป้าหมายของบริษัทที่ตั้งเป้าไว้ใกล้ 5 หมื่นบาทต่อนาที
 
กำไรมีแนวโน้มเติบโตก้าวกระโดดใน 5 ปีนี้ ขณะที่มูลค่าพื้นฐานปัจจุบันอิง มี upside 20.8% ซึ่งยังไม่รวมมูลค่าเพิ่มจากการประกาศแจก WORK-W1 (XR 18 ก.ย. 58) ราว 0.56 บาทต่อหุ้น จึงคงคำแนะนำ “ซื้อ” และเป็น Top pick กลุ่ม ทั้งนี้ จ่ายเงินปันผล 0.19 บาท (XD 2 ก.ย.)